GENESIS 

Embo etenga raMoses 



Ombutiro youye momayuva hamboumwe 

1 Korutenga Ndjambi wa memene 
A eyuru nehi. 2 Nehi kara ri 
nomuhapo, nu ra ri tjo. Nu kwa ri 
ondorera mourekoto; nOmbepo 
yaNdjambi ya tengerere kombanda 
yomeva. 3 Nu Ndjambi wa tjere: 
"Ngape kare ondjerera!" Nu pa kara 
ondjerera. 4 Ndjambi arire tja munu 
kutja ondjerera ombwa. Indino Eye 
wa pangura ondjerera kondorera. 
5 Ondjerera Eye we i ruka 
"omutenya", nondorera we i ruka 
"outuku". Nu pa tenga ongurova, 
nape ya omuhuka: okutja eyuva 
etenga. 

6 Indino Ndjambi wa tja: "Ngape 
kare evaverwa mokati komeva, ndi 
mari pangura omeva komeva!" 
Notji pa kara nao. 7 Ndjambi otja 
ungura evaverwa, na pangura na ro 
inga omeva wokehi na inga 
wokombanda yaro. 8 Nu indi evaverwa 
we ri ruka "eyuru". Nu pa ri 
ongurova, nape ya omuhuka: okutja 
eyuva oritjavari. 

9 Nu Ndjambi wa tja: "Omeva nga 
nge ri kehi yeyuru ngaye wongarere 
pona pern we kutja popakukutu pe 
munike." Nu pa kara nao. 10 Nu 
popakukutu Ndjambi we pe ruka 
"ehi", nu imba pomaworonganeno 
womeva we pe ruka "okuvare". Nu 
Ndjambi wa muna kutja pe ri nawa. 
u Nu Ndjambi wa tja: "Ehi ngari 
hapise omahozuhozu novihape mbi eta 
ozondwi, nomiti, mbi eta ovihape mu 
mu nozbndwi otja komihoko vyavyo 
kombanda yehi." Nu pa kara nao. 
12 Nehi otjinga ara hapisa 
omahozuhozu, novihape mbi eta 
ozondwi otja komihoko vyavyo, 
nomiti, mbi eta ovihape mu mu 
nozondwi otja komihoko vyavyo. Nu 
Ndjambi wa muna kutja pe ri nawa. 



13 Nu pa ri ongurova, nape ya 
omuhuka: okutja eyuva oritjatatu. 

14 Nu Ndjambi wa tja: "Ngape kare 
ovimunine kevaverwa reyuru okuhana 
omutenya koutuku, vi rire oviyarisiro 
vyotuveze nomayuva nozombura. 
15 Novyo wina nga vi rire ovimunine 
mevaverwa reyuru okuyerisa ehi." Nu 
pa kara nao. 16 Indino Ndjambi wa 
ungura ovimunine vivari ovinene: 
Otjimunine ihi otjinene okuhonapara 
mutenya, na ihi otjititi okuhonapara 
outuku, nozonyose wina. 17 Nu 
Ndjambi wa twa ovimunine mbi 
kevaverwa reyuru okuyerisa ehi, 
18 nokuhonapara mutenya noutuku 
nokupangura ondjerera kondorera. Nu 
Ndjambi wa muna kutja pe ri nawa. 
19 Nu pa ri ongurova, nape ya 
omuhuka: okutja eyuva oritjaine. 

20 Nu Ndjambi wa tja: "Momeva 
ngamu nyangatare ovinamuinyo 
ngamwa avihe, nozondera ngaze tuke 
kombanda yehi mevaverwa reyuru!" 
21 Nu Ndjambi wa mema ovipuka 
ovinene vyomokuvare novinamuinyo 
avihe, mbi nyinganyinga momeva 
kokuvare otja komihoko vyavyo, 
nozondera azehe ozonavivava otja 
komihoko vyazo. Nu Ndjambi wa 
muna kutja pe ri nawa. 22 Neye we vi 
sera ondaya na tja: "Kwatasaneye nu 
takavareye mu urise omeva kokuvare; 
nozondera wina ngaze takavare 
kombanda yehi." 23 Nu pa ri ongurova, 
nape ya omuhuka: okutja eyuva 
oritjatano. 

24 Nu Ndjambi wa tja: "Ehi ngari ete 
ovinamuinyo otja komihoko vyavyo: 
Ozonyanda nozongombe, novipuka 
mbi honahona, novipuka vyokuti otja 
komihoko vyavyo." Nu pa kara nao. 
25 Nu Ndjambi wa mema ovipuka 
vyokuti otja komihoko vyavyo, 
nozonyanda nozongombe, novipuka 
avihe, mbi honahona pehi 

otja komihoko vyavyo. Nu Ndjambi 
wa muna kutja pe ri nawa. 

26 Nu Ndjambi wa tja: "Ngatu meme 
ovandu kombunikiro na kosaneno yetu 
mbu mave kara nouvara kombanda 
yomahundju nge ri mokuvare, na 
kozoncjera zeyuru, na kozonyanda 
nozongombe, na kovipuka avihe 
vyokuti, na ku imbi mbi honahona 
kombanda yehi." 27 Nu Ndjambi otja 
mema omundu otja kombunikiro ye; 
otja kombunikiro yaNdjambi Eye otje 
mu mema: Eye wa mema 
omurumendu nomukazendu. 28 Nu 
Ndjambi we ve sera ondaya na tja ku 
wo: "Kwatasaneye, takavareye nu mu 
urise ehi, noro ngari kare kehi yenu; 
nu kareye nouvara kombanda 
yomahundju wokuvare na kozondera 
zeyuru na kovinamuinyo avihe, mbi ri 
kombanda yehi." 29 Norukwao 
Ndjambi wa tja: "Ami me mu pe 
ovihape avihe, mbi eta ozondwi nu 
mbi ri kombanda yehi arihe; nomiti 
avihe, mbi eta ovihape mu mu 
nozondwi. Ovyo mavi rire oviparure 
vyenu. 30 Nungwari ovipuka avihe 
vyokuti nozondera azehe zeyuru, 
novinamuinyo avihe mbi honahona 
kombanda yehi me vi pe oruhapo 
ngamwa aruhe otja oviparure. " Nu pa 
kara nao. 31 Nu Ndjambi wa 
nongonona avihe mbya ungura, nu vya 
ri oviwa tjinene. Nu pa ri ongurova, 
nape ya omuhuka: okutja eyuva 
oritjahamboamwe. 

Ndjambi ma sere ondaya keyuva 
oritjahambombari na yapura ro 

O Komuhingo mbwi eyuru nehi 
^ novina avihe, mbi ri mu vyo otji 
vya manuka okumemwa. 2 Meyuva 
oritjahambombari Ndjambi wa mana 
otjiungura tje na suva meyuva ndi 
oritjahambombari kotjiungura tje 
atjihe tja ungurire. 3 Nu Ndjambi wa 
sera eyuva oritjahambombari ondaya 
na yapura ro, Eye tjinga a suva mu ro 
kotjiungura atjihe tja mema. 4 Indi oro 
ehungi rombutiro y eyuru nehi, tji vya 
memenwe. 



Ombutiro y omurumendu nomukazendu 

Eyuva Muhona Ndjambi nda za 
nokuungura ehi neyuru, 5 kamwa ri 
ovihwa mokuti kombanda yehi, nu 
kamwa hapere ovihape vyokuti; 
orondu Muhona Ndjambi tjandje key a 
rokisa ombura kombanda yehi, nu 
kapa ri omundu okuungura ehi. 
6 Nungwari ombundu ya zire mehi nai 
ningeke ehi arihe. 

7 Nu Muhona Ndjambi wa zezenga 
omundu poruuma rwehi, na suvire mo 
omuinyo meuru re; nomundu wa rira 
omunamuinyo. 

Otjikunino moEden 

8 Rukwao Muhona Ndjambi wa kuna 
otjikunino moEden kuta komuhuka, na 
twa mo omundu ngwa memene. 9 Nu 
Muhona Ndjambi wa hapisa omiti 
ngamwa avihe ominanyune 
mombunikiro, nu mbi novihape oviwa 
okuriwa. Nu mokati kotjikunino mwa 
ri omuti mbu yandja omuinyo, nomuti 
warwe mbu yandja ondjiviro okutjiwa 
ouwa nouvi. 

10 MoEden iyamu pupu ondondu 
okutjatja otjikunino, nokuzambo iyai 
pauka motupa tune. n Ena rorupa 
orutenga oPison; orwo ondu 
kondoroka ehi arihe raHawila ku ku 
nongoldo. 12 Nongoldo yehi ndi 
ombwa; wina ku na omapya 
wombedolak, nomawe wooniks. 13 Nena 
rorupa orutjavari rwondondu oGihon; 
orwo ondu kondoroka ehi arihe raKus. 
14 Nu orupa orutjatatu oTigris; orwo 
ondu pupa kuta komuhuka waAsur. 
Norupa orutjaine oEufrat. 

15 Muhona Ndjambi arire tja toora 
ingwi omundu, ne mu twa 
motjikunino tjaEden okutjiungura 
nokutjitjevera. 16 Nu Muhona Ndjambi 
wa rakiza komundu a tja: "U 
nousemba okurya komiti avihe 
vyotjikunino otja pu mo vanga, 17 posi 
yakomuti mbu yandja ondjiviro 
okutjiwa ouwa nouvi ko nokurya 
kovihape vyawo. Tji mo tjiti nao, mo 
tu." 



18 Norukwao Muhona wa tja: 
"Kakokuwa omundu okukara erike; 
Ami me mu tjitire omuvatere ngu ma 
pu ku ye." 19 Nu Muhona Ndjambi wa 
toora ehi na zezenga po ovipuka avihe 
nozondera zeyuru azehe; nEye we vi 
eta komundu okutara kutja me vi ruku 
vi. Nomundu ena nda ruka mu atjihe, 
onda rira ena rat jo. 20 Nomundu wa 
ruka omana movitumbwa avihe na 
mozondera zeyuru na movipuka 
vyokuti; nungwari komundu kapa 
munikire omuvatere ngu ma pu ku ye. 

21 Nu Muhona Ndjambi wa rarisa 
ingwi omundu ozombotu ozondeu; nu 
ngunda a rara, Eye wa homona orupati 
rwe rumwe, nu pona mbo a setike 
nonyama. 22 Nu Muhona Ndjambi wa 
tunga omukazendu porupati ndwo 
ndwa homona momundu, ne mu eta 
ku ye. 23 Indino omundu wa tja: 
"Ingwi etupa romatupa wandje, 
nonyama yonyama yandje! Eye ma 
rukwa "omukazendu", orondu eye wa 
isiwa momurumendu." 
24 Omurumendu opu ma zu okuisa ihe 
na ina na kakatere komukazendu we, 
no wo mave rire onyama imwe. 

25 Naveyevari va ri muzu, 
omurumendu nomukazendu we, 
nungwari kaave tasana ohoni. 

Ouvi womundu nombanguriro ye 

O. Nungwari onyoka ya ri 

~* notjurutjutju tjinene povipuka 

avihe mbya ungurirwe i Muhona 

Ndjambi. Noyo ya pura komukazendu 

ai tja: "Indu Ndjambi otja hee, tjiri, 

kutja aamu ri komiti ngamwa avihe 

motjikunino?" 

2 Nomukazendu wa zira konyoka a 
tja: "Kovihape vyomiti, mbi ri 
motjikunino, tu nousemba okurya ku 
vyo, 3 nungwari kovihape vyomuti mbu 
ri mokati kotjikunino, Ndjambi wa tja: 
'Ene amu ri ko ku wo, nu amu tunu 
ku wo; tjaa mamu tu.'" 

4 Nonyoka arire tji ya tja 
komukazendu: "Kamambo! Indee uri, 
kamaamu tu! 5 Nungwari Ndjambi ma 
tjiwa kutja tji mwa ri ku wo, omeho 

wenu maye paturuka, amu sana ku 
Ndjambi omuini namu tjiwa ouwa 
nouvi." 

6 Nomukazendu arire tja munu kutja 
omuti mbwi omuwa okurya ovihape 
vyawo, nomunanyune mombunikiro, 
nokutja omuti ouini omunanukirwa, 
tjinga au yandja ozondunge. Neye otja 
pora kovihape vyawo a ri, na yandja 
komurumendu we, neye wina a ri. 
7 Nomeho wawo arire tji ya paturuka, 
no wo ve rimuna kutja ve ri muzu, nu 
va pamba omaso womukuyumbwa 
kumwe nave rinambere na wo. 

8 Nomurumendu nomukazendu we 
va zuva ozonywaa zaMuhona 
Ndjambi, tja ryanga motjikunino 
morumuinyo rwongurova. No wo va 
katara ku Ye mokati komiti 
vyotjikunino. 9 Nu Muhona Ndjambi 
wa isana omundu na tja: "Ove u ri 
pi?" 

10 Nomundu wa tja: "Ami mba zuu 
ozonywaa zoye motjikunino, notji mba 
tira, orondu tjinga ambi ri muzu; opu 
mba zu okukatara." 

n Nu Ndjambi wa tja: "Owani ngwe 
ku raere kutja u ri muzu? Indu ko rire 
komuti, mbu mbe ku raera kutja: Oo 
ri ku wo?" 

12 Nomundu wa zira a tja: "Ingwi 
omukazendu ngu we ndji pa okukara 
puna ami, ongwe ndji pe otjihape 
okurya, narire tji mba ri." 

13 Muhona Ndjambi opa purira nai 
komukazendu: "Ove wa tjitire tjike 
nao?" 

Nomukazendu wa zira a tja: "Indji 
onyoka ye ndji wo visa; nopu mba zu 
okurya." 

14 Nu Muhona Ndjambi opa tjera 
konyoka: "Ove tjinga awa tjiti nai, mo 
sengwa mokati kovinamuinyo avihe na 
movipuka vyokuti. Ove mo kunguzuka 
kezumo roye, no ri ehi omayuva aehe 
ngunda au nomuinyo. 15 Nu Ami me 
twa po ovita pokati koye 
nomukazendu, nopokati korukwato 
indwi orwoye na indwi orwe: orwo 
maru ku nyainya otjiuru, nove mo ru 
vete motjipande." 

16 Nu komukazendu Eye wa tja: 
"Ami me twa mo ozongama ozengi 
mombandukiro yoye, nove mo 
panduka ovanatje voye nomihihamo; 
notji mo rirumbu kokuhora 
omurumendu woye, neye ongu ma rire 
omuhona woye." 

17 Nu komurumendu Eye wa tja: 
"Ove tjinga awa puratene keraka 
romukazendu woye no ri kovihape, 
mbi mba tja: O ri ku vyo!, ehi ndi 
ekunwa otji mari sengwa mena roye; 
nove mo riparura nongondjero oure 
womuinyo woye auhe. 18 Oro mari ku 
hapisire omakuiya novinanyiva; nove 
mo ri ovihape vyokuti. 19 Morukutu 
rwomurungu woye mo ri mo omboroto 
yoye nga tji mo yaruka kehi punga 
awa ungurwa. Orondu ove oove 
oruuma, nu mo yaruka koruuma." 

20 Adam wa ruka omukazendu we 
ena Eva 5 orondu tjinga e ri ina 
yovandu avehe. 21 Nu Muhona 
Ndjambi wa ungurira Adam 
nomukazendu we ozombanda 
pomikova vyovipuka, ne ve hwikike. 

22 Indino Muhona Ndjambi wa tja 
nai: "Nambano omundu wa rire otja 
umwe wetu, mokutjiwa ouwa nouvi. 
Eye a yandjerwa okuroporora eke re 
nokurya kovihape vyomuti womuinyo 
kutja a ha karerere omunamuinyo nga 
aruhe." 23 Muhona Ndjambi opa 
rambera omundu motjikunino tjaEden 
kutja e keriungurire ehi pa ungurwa. 
24 Neye otje mu rambana twa po 
ovakerubi komukuma wokomuhuka 
wotjikunino tjaEden nengaruvyo 
nduyari ruruma nokukenakena, 
okutjevera ondjira ndji yenda komuti 
womuinyo. 



